Suvdan foydalanish va suv iste’molida suv resurslarining hisobi va hisobotini hamda monitoringini yuritish tartibini yanada takomillashtirish chora-tadbirlari to‘g‘risida

Suvdan foydalanish va suv iste’molida suv resurslarining hisobi va hisobotini hamda monitoringini yuritish tartibini, shuningdek, suv resurslaridan foydalanganlik uchun soliq bazasini hisoblash tizimini yanada takomillashtirish maqsadida Vazirlar Mahkamasi qaror qiladi:
 1. Quyidagilarni nazarda tutuvchi Suvdan foydalanish va suv iste’molida suv resurslarining hisobi va hisobotini hamda monitoringini yuritish tartibi to‘g‘risidagi nizom 1-ilovaga muvofiq tasdiqlansin hamda 2021-yil 1-oktabrdan boshlab amalga kiritilsin:
 suvdan foydalanish va suv iste’molida suv resurslarining hisobini yuritishning shaffof tizimi;
 suvdan foydalanish va suv iste’molida suv resurslarining hisobotini yuritishda zamonaviy axborot-kommunikatsiya texnologiyalarini joriy etish;
 suvdan foydalanish va suv iste’molida suv resurslari sohasida monitoringni yuritish tartibi.
 2. Belgilab qo‘yilsinki, suvdan barcha maxsus foydalanuvchilar va maxsus suv iste’molchilari (kommunal suv ta’minoti tizimidan suv oluvchi suvdan foydalanuvchilar va suv iste’molchilaridan tashqari) suvdan foydalanish va suv iste’moli to‘g‘risidagi hisobotlarni 2021-yil 1-oktabrdan boshlab elektron shaklda yuritadi.
 3. O‘zbekiston Respublikasi Suv xo‘jaligi vazirligi:
 a) Axborot texnologiyalari va kommunikatsiyalarini rivojlantirish vazirligi, Davlat soliq qo‘mitasi, Ekologiya va atrof-muhitni muhofaza qilish davlat qo‘mitasi, Davlat geologiya va mineral resurslar qo‘mitasi, Qoraqalpog‘iston Respublikasi Vazirlar Kengashi va viloyatlar hokimliklari bilan birgalikda:
 2021-yil 1-iyulga qadar suvdan foydalanish va suv iste’moli to‘g‘risidagi hisobotlarni elektron shaklda yuritishni ta’minlovchi dasturiy ta’minot yaratsin;
 2021-yil 1-sentabrga qadar suvdan foydalanish va suv iste’moli to‘g‘risidagi hisobotlarni elektron shaklda yuritish bo‘yicha dasturiy ta’minotdan foydalanish to‘g‘risida yo‘riqnoma ishlab chiqib, tasdiqlasin hamda suvdan foydalanuvchilar va suv iste’molchilari tomonidan ushbu dasturdan foydalanish bo‘yicha qisqa muddatli o‘quvlarni tashkil qilsin;
 b) suvdan foydalanish va suv iste’moli to‘g‘risidagi hisobotlarni elektron shaklda yuritish bo‘yicha dasturiy ta’minotni Suv xo‘jaligi vazirligi tizimidagi respublika budjetidan moliyalashtiriladigan tashkilotlarning tasdiqlangan xarajatlar smetasida rejalashtirilgan mablag‘lar yoki chet el (xalqaro) grant hisobidan ishlab chiqish va amalga oshirish chorasini ko‘rsin;
 v) Davlat soliq qo‘mitasi bilan birgalikda suv olish joylarini suvni boshqarish va hisobga olish vositalari bilan jihozlash hamda ulardan samarali foydalanish bo‘yicha 2021-yilda jadval bo‘yicha joylarda ko‘rgazmali amaliy seminarlarni tashkil qilsin;
 g) manfaatdor vazirliklar va idoralar bilan birgalikda o‘zlari qabul qilingan normativ-huquqiy hujjatlarni ikki oy muddatda ushbu qarorga muvofiqlashtirsin.
 4. Vazirlar Mahkamasi huzuridagi Agrosanoat majmui ustidan nazorat qilish inspeksiyasi:
 suv olish joylarini suvni boshqarish va hisobga olish vositalari bilan jihozlash hamda suvdan foydalanish va suv iste’molida suv resurslarining hisobi va hisobotini yuritish yuzasidan tizimli monitoring o‘rnatsin;
 joylarda maqsadli o‘rganishlarni amalga oshirib, qonunchilik hujjatlari buzilishi holatlari yuzasidan tegishli choralar ko‘rib borsin.
 5. Vazirlar Mahkamasining 2013-yil 19-martdagi 82-son qarori bilan tasdiqlangan O‘zbekiston Respublikasida suvdan foydalanish va suv iste’moli tartibi to‘g‘risidagi nizomga 2-ilovaga muvofiq o‘zgartirishlar kiritilsin.
 6. Ushbu qarorning bajarilishini nazorat qilish O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha o‘rinbosari Sh.M. G‘aniyev hamda O‘zbekiston Respublikasi suv xo‘jaligi vaziri Sh.R. Xamrayev zimmasiga yuklansin.
 1. Ushbu Nizom suvdan foydalanish va suv iste’molida suv resurslarining hisobi va hisobotini hamda monitoringini yuritish tartibini belgilaydi.
 2. Ushbu Nizom qoidalari kommunal suv ta’minoti tizimidan suv oluvchi suvdan foydalanuvchilar va suv iste’molchilariga nisbatan tatbiq etilmaydi.
 3. Suvdan foydalanish va suv iste’molida suv resurslarining hisobi suvdan foydalanuvchilar va suv iste’molchilarining suv olish joylarida yuritiladi.
 4. Suvdan foydalanuvchilar va suv iste’molchilarining suv olish joylari belgilangan tartibda suvni boshqarish (darvoza yoki suvni ochish va yopishni ta’minlovchi boshqa qurilma) va hisobga olish (gidropost, “onlayn” rejimda ishlaydigan raqamli qurilma) vositalari bilan jihozlangan bo‘lishi lozim.
 5. Suvdan foydalanuvchilar va suv iste’molchilarining suv olish joylari “onlayn” rejimda ishlaydigan raqamli qurilmalar bilan bosqichma-bosqich jihozlanadi va ma’lumotlarni uzatish bo‘yicha dasturiy ta’minot bilan ta’minlanadi.
 6. Fermer va dehqon xo‘jaliklari, shuningdek, aholi tomonidan qishloq xo‘jaligi uchun suvni iste’mol qilishga olinadigan suvni hisobga olish ularning tegishli suv olish joylari suvni hisobga olish vositalari bilan jihozlangunga qadar, hajmiy, hisobiy va boshqa usullarda, haqiqiy sug‘oriladigan maydonlarni, sug‘orishlar sonini, qishloq xo‘jaligi ekinlarini sug‘orish rejimini, suv olish davomiyligi va boshqalarni hisobga olgan holda amalga oshirilishi mumkin.
 7. Suv iste’molchilari suv olish uchun 10 kun oldin unga xizmat ko‘rsatadigan foydalanuvchi tashkilot (suvdan foydalanuvchilar uyushmasi)ga ushbu Nizomga 1-ilovaga muvofiq yozma buyurtmanomani taqdim qiladi.
 8. Suv iste’molchilari uyushmasi ikki kun muddatda o‘z xizmat ko‘rsatish hududidagi barcha suv iste’molchilarining yozma buyurtmanomalarini umumlashtiradi va tahlil qiladi hamda ushbu Nizomga 1a-ilovaga muvofiq tuman ahamiyatidagi suv xo‘jaligi obyektlaridan suv olish uchun yozma buyurtmanomani xizmat ko‘rsatadigan foydalanuvchi tashkilot — tuman (shahar) irrigatsiya bo‘limiga yuboradi (nizomga 2-ilova).
 9. Tuman (shahar) irrigatsiya bo‘limi bir kun muddatda tumandagi barcha suv iste’molchilari uyushmalari, shuningdek, ayrim boshqa suv iste’molchilar buyurtmanomalarini umumlashtiradi, tahlil qiladi hamda ushbu Nizomga 1b-ilovaga muvofiq yozma buyurtmanomani tumanlararo ahamiyatdagi suv xo‘jaligi obyektlaridan suv olish uchun tegishlicha Qoraqalpog‘iston Respublikasi Suv xo‘jaligi vazirligiga yoki irrigatsiya tizimlari havza boshqarmasiga yuboradi.
 10. Qoraqalpog‘iston Respublikasi Suv xo‘jaligi vazirligi va irrigatsiya tizimlari havza boshqarmalari bir kun muddatda buyurtmanomalarni umumlashtiradi va tahlil qiladi hamda ushbu Nizomga 1v-ilovaga muvofiq viloyatlararo va transchegaraviy ahamiyatga ega bo‘lgan daryolar, magistral kanallar (tizimlar), yirik va alohida muhim suv obyektlardan suv olish uchun yozma buyurtmanomani O‘zbekiston Respublikasi Suv xo‘jaligi vazirligiga taqdim qiladi.
 11. O‘zbekiston Respublikasi Suv xo‘jaligi vazirligi bir kun muddatda Qoraqalpog‘iston Respublikasi Suv xo‘jaligi vazirligi, irrigatsiya tizimlari havza boshqarmalariga, shuningdek, tegishli xizmat ko‘rsatadigan foydalanuvchi tashkilotlarga ajratilgan suv olish limiti hamda suv manbaining suvlilik darajasidan kelib chiqib suv olish yuzasidan xabarnoma orqali ruxsatnoma beradi yoki rad etadi.
 12. Qoraqalpog‘iston Respublikasi Suv xo‘jaligi vazirligi, irrigatsiya tizimlari havza boshqarmalari bir kun muddatda tuman (shahar) irrigatsiya bo‘limlari hamda ularga xizmat ko‘rsatadigan foydalanuvchi tashkilotlar (irrigatsiya tizimi boshqarmalari, nasos stansiyalari va energetika boshqarmalari, suv omborlari boshqarmalari)ga ajratilgan suv olish limiti hamda suv manbaining suvlilik darajasidan kelib chiqib suv olish yuzasidan xabarnoma orqali ruxsatnoma beradi yoki rad etadi.
 13. Tuman (shahar) irrigatsiya bo‘limlari o‘z navbatida bir kun muddatda suv iste’molchilari uyushmalariga, suv iste’molchilari uyushmalari esa suv iste’molchilariga ajratilgan suv olish limiti hamda suv manbaining suvlilik darajasidan kelib chiqib suv olish yuzasidan xabarnoma orqali ruxsatnoma beradi yoki rad etadi (nizomga 2-ilova).
 Suv yetkazib berish suv iste’molchisining suv iste’moliga tayyorligini e’tiborga olgan holda suv iste’moli rejasiga asosan ajratilgan suv olish limiti doirasida amalga oshiriladi.
 14. Suvdan foydalanish va suv iste’molida suv resurslarining hisobi va hisobotini yuritish uchun xizmat ko‘rsatadigan foydalanuvchi tashkilot (suv xo‘jaligi ekspluatatsiya tashkilotlari yoki suv iste’molchilari uyushmasi) bilan suvdan foydalanuvchi va suv iste’molchisi o‘rtasida ushbu Nizomga 3-ilovaga muvofiq shaklda suvning kundalik hisob jurnali yuritiladi.
 Ushbu jurnalning har bir varag‘i tikilgan holda, Vazirlar Mahkamasi huzuridagi Agrosanoat majmui ustidan nazorat qilish inspeksiyasining hududiy bo‘linmalari tomonidan belgilangan tartibda ro‘yxatga olinadi.
 Jurnal har bir suv olish joyi bo‘yicha ikki (shartnoma uch tomonlama tuzilgan taqdirda uch) tomonlama olib borilib, bittasi xizmat ko‘rsatadigan foydalanuvchi tashkilotning vakolatli shaxsida, ikkinchisi suvdan foydalanuvchi va suv iste’molchisida (uning vakolatli shaxsida) saqlanadi.
 Suvning kundalik hisobini yurituvchi vakolatli shaxslar xizmat ko‘rsatadigan foydalanuvchi tashkilot, suvdan foydalanuvchi va suv iste’molchisining alohida buyruqlari bilan tayinlanadi.
 15. Agar suvdan foydalanuvchi va suv iste’molchisining suvni hisobga olish joyi raqamli qurilma bilan jihozlangan bo‘lsa, suvning hisobi xizmat ko‘rsatadigan foydalanuvchi tashkiloti bilan “onlayn” rejimda amalga oshiriladi.
 16. Suv iste’molchilari (tomorqa yer egalaridan tashqari) har kuni soat 17:00 gacha olingan suv miqdori va nima maqsadda ishlatgani to‘g‘risidagi kunlik ma’lumotni ushbu Nizomga 4-ilovaga muvofiq tayyorlaydi hamda yozma yoki elektron aloqa vositasi orqali xizmat ko‘rsatadigan foydalanuvchi tashkilot (suv iste’molchilari uyushmalari)ga yuboradi (nizomga 2-ilova).
 17. Suv iste’molchilari uyushmalari suv iste’molchilari tomonidan berilgan kunlik ma’lumotlar asosida har kuni soat 18:00 gacha olingan suvdan foydalanish bo‘yicha kunlik ma’lumotni ushbu Nizomga 4a-ilovaga muvofiq tayyorlaydi va dasturiy ta’minotga kiritadi.
 Agar kunlik ma’lumotni dasturiy ta’minotga kiritishning imkoni bo‘lmasa, uni xizmat ko‘rsatadigan foydalanuvchi tashkilot — tuman (shahar) irrigatsiya bo‘limiga yozma yoki elektron aloqa vositasi orqali yetkazishi mumkin.
 18. Tuman (shahar) irrigatsiya bo‘limi suv iste’molchilari uyushmalarining suvdan foydalanish bo‘yicha kunlik ma’lumotlarini dasturiy ta’minotga o‘z vaqtida va to‘g‘ri kiritilishini nazorat qilib boradi.
 19. O‘zbekiston Respublikasi Suv xo‘jaligi vazirligi, Qoraqalpog‘iston Respublikasi Suv xo‘jaligi vazirligi, irrigatsiya tizimlari havza boshqarmalari, xizmat ko‘rsatadigan foydalanuvchi tashkilotlar dasturiy ta’minotning doimiy va uzluksiz ishlashini ta’minlaydi.
 20. Har oy yakuni bilan olingan suv miqdori yuzasidan xizmat ko‘rsatadigan foydalanuvchi tashkilot bilan suvdan foydalanuvchi va suv iste’molchisi o‘rtasida ushbu Nizomga 4-ilovaga muvofiq yuritilgan kundalik suvning hisobi to‘g‘risidagi ma’lumotlar tahlil qilinadi.
 Tahlil natijalari asosida har oyning yakuni bilan keyingi oyning 5-sanasigacha belgilangan tartibda xizmat ko‘rsatadigan foydalanuvchi tashkilot bilan suvdan foydalanuvchi va suv iste’molchisi o‘rtasida ushbu Nizomga 5-ilovaga muvofiq ikki tomonlama dalolatnoma rasmiylashtiriladi.
 21. Xizmat ko‘rsatadigan foydalanuvchi tashkilot bilan suvdan foydalanuvchilar o‘rtasida rasmiylashtirilgan ikki tomonlama dalolatnomalar Qoraqalpog‘iston Respublikasi Suv xo‘jaligi vazirligiga va tegishli viloyat irrigatsiya tizimlari havza boshqarmasiga taqdim etiladi (nizomga 2-ilova).
 Suv iste’molchilari uyushmalari soliq bazasini aniqlash uchun:
 qishloq xo‘jaligi, shu jumladan baliqchilik bo‘yicha suvni iste’mol qiluvchi yuridik shaxslar tomonidan ishlatilishi kutilayotgan suv resurslari hajmi to‘g‘risidagi ma’lumotlarni rasmiylashtirilgan dalolatnomalar asosida — har yili joriy soliq davrining 10-dekabridan kechiktirmay suv resurslarini iste’mol qiluvchi yuridik shaxslarga;
 dehqon xo‘jaliklari tomonidan ishlatilishi kutilayotgan suv resurslari hajmi to‘g‘risidagi ma’lumotlarni — hisobot davri uchun keyingi yilning 20-yanvaridan kechiktirmay tegishli soliq organiga taqdim qiladi (nizomga 2-ilova).
 Qolgan xizmat ko‘rsatuvchi tashkilotlar suvni iste’mol qiluvchi yuridik shaxslar tomonidan ishlatilishi kutilayotgan suv resurslari hajmi to‘g‘risidagi ma’lumotlarni rasmiylashtirilgan dalolatnomalar asosida — har yili joriy soliq davrining 10-dekabridan kechiktirmay suv resurslarini iste’mol qiluvchi yuridik shaxslarga taqdim qiladi.
 22. Vegetatsiya davri yakuni bilan 15-oktabrgacha va kuz-qish davri yakuni bilan 15-aprelgacha xizmat ko‘rsatadigan foydalanuvchi tashkilot — tuman (shahar) irrigatsiya bo‘limi belgilangan tartibda Qoraqalpog‘iston Respublikasi Suv xo‘jaligi vazirligi va tegishli viloyat irrigatsiya tizimlari havza boshqarmasiga elektron ko‘rinishda hisobot taqdim etadi.
 23. Qoraqalpog‘iston Respublikasi Suv xo‘jaligi vazirligi va irrigatsiya tizimlari havza boshqarmasi tomonidan vegetatsiya davri yakuni bilan 1-noyabrgacha va kuz-qish davri yakuni bilan 1-maygacha belgilangan tartibda O‘zbekiston Respublikasi Suv xo‘jaligi vazirligiga elektron shaklda hisobot taqdim qilinadi (nizomga 2-ilova).
 24. Ushbu Nizomga asosan suv resurslari to‘g‘risida yuritilgan kunlik ma’lumotlar, hisob va hisobotlar yillik idoraviy statistik hisobot tayyorlash va Davlat suv kadastrini ishlab chiqishda, shuningdek, suv resurslaridan foydalanganlik uchun soliq bazasini hisoblashda asos qilib olinadi.
 25. Ushbu Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradi.
 Vazirlar Mahkamasining 2013-yil 19-martdagi 82-son qarori bilan tasdiqlangan O‘zbekiston Respublikasida suvdan foydalanish va suv iste’moli tartibi to‘g‘risidagi nizomda:
 1. 54-band quyidagi tahrirda bayon qilinsin:
 “54. Suvdan foydalanish va suv iste’molida suv resurslarining hisobi va hisobotini hamda monitoringini yuritish Vazirlar Mahkamasi tomonidan belgilangan tartibda amalga oshiriladi.
 Kommunal suv ta’minoti tizimidagi suvdan foydalanish va suv iste’molida suv resurslarini olish, hisobini va hisobotini yuritish tartibi Uy-joy-kommunal xizmat ko‘rsatish vazirligi tomonidan belgilanadi”;
 2. 55-band o‘z kuchini yo‘qotgan deb hisoblansin.